
Forord

Denne boka springer ut fra et forskningsprosjekt om forebygging av fordommer i skolen, med særlig vekt på kompleksitet og maktforhold. Prosjektet var finansiert av Norges forskningsråd og innebar to ph.d.-arbeider: Tonje skrev en doktoravhandling om læreres erfaringer med å forebygge fordommer i skolen, mens Elises avhandling behandlet elevers erfaringer med, og perspektiver på, fordommer. Tonje forsvarte sin avhandling i mai 2022, mens Elise disputerte i februar 2023. Åse ledet prosjektet og var hovedveileder for begge doktorgradsprosjektene.1

Den konkrete ideen til denne boka vokste fram mot slutten av arbeidet med de to ph.d.-avhandlingene. Særlig Elises siste artikkel (Johannessen & Røthing, 2022), som handlet om meningsmangfold og majoritetsubehag i klasserommet, sett fra elevers perspektiv, og Tonjes siste artikkel (Myrebøe & Røthing, 2021), som satte søkelys på læreres arbeid med å fremme meningsmangfold og samtidig ivareta sårbare elever, har vært viktige utgangspunkt for boka. Åse var medforfatter for begge disse artiklene og har fulgt begges arbeider tett gjennom hele prosessen, og Tonje og Elise var aktivt involvert i hverandres avhandlingsarbeider fra begynnelse til slutt. Vi hadde derfor et godt, felles faglig ståsted som utgangspunkt for å skrive bok sammen. Samtidig har arbeidet med boka blitt formet av at vi alle tre har jobbet videre med spørsmål omkring meningsmangfold i skolen, etter at det opprinnelige forskningsprosjektet var avsluttet. Denne boka peker derfor ut over de to doktoravhandlingene og står på egne ben.

Det er krevende å skrive bok innimellom en rekke andre arbeidsoppgaver, og vi er fornøyde med og glade for at prosjektet nå er i mål. Vi vil gjerne takke redaktør Mary-Ann Hjemdahl, som har hatt tro på prosjektet fra første stund og har bidratt med oppmuntringer og konstruktive tilbakemeldinger gjennom hele skriveprosessen. I tillegg vil vi takke tidligere kollegaer ved Seksjon for mangfoldsstudier på OsloMet – storbyuniversitetet, som leste og ga konstruktive kommentarer til vårt første utkast til innledende kapitler. Vi vil også takke Peder Nustad, som daglig arbeider med spørsmål rundt meningsmangfold i skolen i sin jobb som leder for Dembra, som har lest og gitt tilbakemeldinger på manus. Til sist vil vi, ikke minst, takke hverandre for spennende, lærerikt, hyggelig og morsomt samarbeid gjennom flere år. Og en særlig takk til Elise, fra oss to andre, for tålmodig og grundig arbeid med referanser og litteraturliste! En bok blir egentlig aldri ferdig; det vil alltid være noe som kan endres og forbedres, og eventuelle feil og mangler er selvsagt vårt ansvar. Men nå setter vi strek og sender boka ut i verden, og håper mange lesere vil få glede av den!

Oslo, 12. september 2024

Åse Røthing, Elise M. Vike Johannessen og Tonje Myrebøe


1  Begge avhandlingene inneholder tre publiserte, vitenskapelige artikler som ligger i litteraturlisten til denne boka. Doktoravhandlingene kan også lastes ned her: https://hdl.handle.net/11250/3057554 (Johannessen, 2023) og https://hdl.handle.net/11250/3031986 (Myrebøe, 2022).

